કોલંબસ વિશે મારે કૈક કહેવું હતું પણ કાંઈ નક્કર શબ્દોમાં ઢળાતું ન્હોતું – જાણે ઘાટ ન્હોતો ઘડામણ ન્હોતી બસ હતી તો મથામણ , તો પછી થયું કે આ મથામણ જ ઉતારું ને જોઉં કે આ બધું શું હતું ? કોલંબસ જૉવાયાને દિવસો થઇ ગયા હતા ને આખરે નથી લખવું એમ માનીને આ મૂવીની વાત સ્કીપ કરી હતી પણ એકદા અચાનક જ આ મુવીનો સાઉન્ડટ્રેક સાંભળવા બેઠો ને એ અનુભૂતિમાં તરવા માંડ્યો ને ફરી કૈક કહેવાની ઈચ્છા થઇ આવી ! તો વાત હતી કેસી’ની [ ઘેટુડી એવી આલાતરીન એક્ટ્રેસ એવી Haley Lu Richardson ] જીન’ની [ સ્ટાર ટ્રેક ફેઈમ John Cho ] આર્કિટેક્ચર’ની , વિષાદ’ની , એકલતા’ની , કૈક અકથ્ય ને અગમ્યની સાથોસાથ કૈક સરળ ને સહજ છતાંયે કહેવામાં મુશ્કેલ એવું વહેંચવાની , વાત હતી જિંદગીની આંખોમાં તાકતા રહેવાની કે જ્યાં – કા તો યાદો નડે છે કા તો સ્વપ્નો કનડે છે ને સરવાળે ભીની આંખો પજવે છે ~ અહીં વાર્તા નહીં મળે પણ વાત’નું વાતાવરણ મળશે કે જેનો કોઈ વરતારો નથી હોતો ! બસ વાતમાંથી વાત નીકળતી જશે ને અજાણી કેડી રચાતી જશે.